Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (3η δόση 2003)

υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Από τότε που τέθηκε σε ισχύ ο δημοσιονομικός κανονισμός του 9ου ΕΤΑ το Συμβούλιο αποφασίζει, μετά από πρόταση της Επιτροπής, για κάθε μία από τις τρεις δόσεις της συνεισφοράς που θα πρέπει να καταβάλουν τα κράτη μέλη για τη χρηματοδότηση του ΕΤΑ. Όσον αφορά τα μέσα του 9ου ΕΤΑ τα οποία διαχειρίζεται η ΕΤΕ (Ευρωπαϊκή Τράπεζα Επενδύσεων) οι συνεισφορές καταβάλλονται απευθείας από τα κράτη μέλη στην ΕΤΕ. Οι συνεισφορές για τα άλλα μέσα εξακολουθούν να καταβάλλονται στην Επιτροπή.

Σύμφωνα με το άρθρο 121 του δημοσιονομικού κανονισμού του 9ου ΕΤΑ η ΕΤΕ κοινοποίησε στην Επιτροπή τις επικαιροποιημένες προβλέψεις της για τις πληρωμές σχετικά με τα μέσα τα οποία διαχειρίζεται.

Η παρούσα πρόταση αφορά την τρίτη δόση των συνεισφορών για το οικονομικό έτος 2003. Σύμφωνα με το άρθρο 38 παράγραφος 2 του δημοσιονομικού κανονισμού του 9ου ΕΤΑ το χρονοδιάγραμμα που έχει εγκριθεί για αυτή τη δόση είναι το ακόλουθο: (1) η Επιτροπή θα υποβάλει την πρόταση στις 10 Οκτωβρίου 2003. (2) το Συμβούλιο θα αποφασίσει σχετικά μ´αυτή τη δόση εντός 21 ημερολογιακών ημερών από την ημερομηνία που θα υποβάλει την πρότασή της η Επιτροπή. (3) τα κράτη μέλη θα καταβάλουν αυτή τη δόση της συνεισφοράς εντός 21 ημερολογιακών ημερών από την ημερομηνία που θα τους κοινοποιηθεί η απόφαση του Συμβουλίου.

Υπενθυμίζεται τέλος ότι το άρθρο 40 παράγραφος 2 του δημοσιονομικού κανονισμού του 9ου ΕΤΑ ορίζει ότι, στην περίπτωση που οι δόσεις των συνεισφορών που προβλέπει το παρόν άρθρο δεν έχουν καταβληθεί εντός των προβλεπόμενων προθεσμιών, το εν λόγω κράτος μέλος θα οφείλει τόκους επί του μη καταβληθέντος ποσού σύμφωνα με τους κανόνες που προβλέπει το ίδιο άρθρο.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (3η δόση 2003)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη:

τη συνθήκη ίδρυσης της Ευρωπαϊκής Κοινότητας,

τη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού αφενός και της Ευρωπαϊκής Κοινότητας και των κρατών μελών της αφετέρου, που υπεγράφη στο Κοτονού (Μπενίν) 23 Ιουνίου 2000 [1],

[1] ΕΕ L 317 της 15.12.2000, σ. 3.

την εσωτερική συμφωνία σχετικά με τη χρηματοδότηση και τη διαχείριση των ενισχύσεων της Κοινότητας, η οποία υπεγράφη στις Βρυξέλλες στις 18 Σεπτεμβρίου 2000 [2], και ιδίως το άρθρο 10 αυτής,

[2] ΕΕ L 317 της 15.12.2000, σ. 355.

την απόφαση του Συμβουλίου της 27ης Νοεμβρίου 2001 σχετικά με τη σύνδεση των υπερπόντιων χωρών και εδαφών με την Ευρωπαϊκή Κοινότητα [3],

[3] ΕΕ L 314 της 30.11.2001, σ. 1.

το δημοσιονομικό κανονισμό της 27ης Μαρτίου 2003 που εφαρμόζεται στο 9ο Ευρωπαϊκό Ταμείο Ανάπτυξης, εφεξής ο δημοσιονομικός κανονισμός του 9ου ΕΤΑ, και ιδίως το άρθρο 38 παράγραφος 1 αυτού,

την πρόταση της Επιτροπής [4],

[4] ΕΕ C , , σ. .

εκτιμώντας τα ακόλουθα:

(1) Στις 28 Νοεμβρίου 2002 η Επιτροπή κοινοποίησε στο Συμβούλιο την κατάσταση των πληρωμών που προέβλεπε για το οικονομικό έτος 2003 καθώς και το χρονοδιάγραμμα για τις προσκλήσεις προς καταβολή των συνεισφορών. Στις 29 Δεκεμβρίου εξέδωσε την απόφαση που καθορίζει για το οικονομικό έτος 2003 το χρονοδιάγραμμα των προσκλήσεων προς καταβολή των συνεισφορών των κρατών μελών για το ΕΤΑ.

(2) Με βάση αυτή την απόφαση η Επιτροπή ζήτησε τον Δεκέμβριο του 2002 και τον Μάρτιο του 2003 την καταβολή των συνεισφορών ύψους 450 εκατ. ευρώ και 500 εκατ. αντίστοιχα. Στη συνέχεια, τον Ιούλιο του 2003, το Συμβούλιο έλαβε μία απόφαση καταβολής συνεισφορών ύψους 50 εκατ. ευρώ στην Ευρωπαϊκή Τράπεζα Επενδύσεων και 750 εκατ. ευρώ στην Επιτροπή.

(3) Το άρθρο 38 παράγραφος 2 τρίτο εδάφιο του δημοσιονομικού κανονισμού του 9ου ΕΤΑ που τέθηκε σε ισχύ στις 2 Απριλίου 2003 προβλέπει ότι η Επιτροπή θα υποβάλει την πρόταση για την τρίτη δόση του τρέχοντος οικονομικού έτους στις 10 Οκτωβρίου.

(4) Το άρθρο 38 παράγραφος 2 τρίτο εδάφιο του δημοσιονομικού κανονισμού του 9ου ΕΤΑ προβλέπει ότι το Συμβούλιο αποφασίζει σχετικά μ´αυτή τη δόση το αργότερο εντός 21 ημερολογιακών ημερών από την ημερομηνία υποβολής της πρότασης της Επιτροπής και ότι τα κράτη μέλη θα καταβάλουν αυτή την τρίτη δόση των συνεισφορών εντός 21 ημερολογιακών ημερών από την ημερομηνία κατά την οποία θα τους κοινοποιηθεί η απόφαση του Συμβουλίου.

(5) Κατ´εφαρμογή του άρθρου 121 εδάφιο 2 του δημοσιονομικού κανονισμού του 9ου ΕΤΑ η Ευρωπαϊκή Τράπεζα Επενδύσεων κοινοποίησε στην Επιτροπή τις επικυρωποιημένες προβλέψεις όσον αφορά τις αναλήψεις υποχρεώσεων και τις πληρωμές.

(6) Το άρθρο 133 παράγραφοι 2 και 3 του δημοσιονομικού κανονισμού του 9ου ΕΤΑ προβλέπει ότι η διαδικασία της πρόσκλησης για την καταβολή των συνεισφορών που έχει εγκριθεί για τη διάθεση των πόρων του 9ου ΕΤΑ ισχύει και για τα προηγούμενα ΕΤΑ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Μοναδικό άρθρο

Οι συνεισφορές που καταβάλλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων σε σχέση με την τρίτη δόση του 2003 περιλαμβάνονται στον συνημμένο πίνακα.

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συνεισφορές - τρίτη δόση 2003 (σε ευρώ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>